સ્ટોરના માલિકને આ વાત સાંભળીને એકદમ નવાઈ લાગી. "તમને બાર હજાર રૂપિયા રોકડા મળ્યા અને તે તમે અહીં પાછા આપવા આવ્યા છો?" તેણે આશ્ચર્યથી પૂછ્યું. પોતાના રેકોર્ડમાંથી એણે તે કુટુંબનો ફોન નંબર શોધી કાઢ્યો. થોડીક મિનિટમાં જ તે કુટુંબ સ્ટોરમાં આવ્યું. તે કુટુંબની પરિસ્થિતિ નેહાના કુટુંબ જેવી જ હતી. એ લોકો વૃદ્ધ મહિલાના મૃત્યુ માટે હજી પણ દુઃખી હતા અને તેઓને પૈસાની પણ જરૂરિયાત હતી. તેઓ પૈસાની મદદ માટે પ્રાર્થના કરતાં હતાં અને જાણે ભગવાને તેમની પ્રાર્થનાના જવાબરૂપે નેહાને મોકલી હોય એવું બન્યું. નેહાના માતા-પિતાની આંખોમાં આંસુ આવી ગયા.